**ΣΥΜΠΛΗΡΩΜΑΤΙΚΕΣ ΑΣΚΗΣΕΙΣ ΣΤΗ Ν.Ε. ΛΟΓΟΤΕΧΝΙΑ Γ΄ΤΑΞΗΣ ΓΙΑ ΤΟΥΣ ΜΑΘΗΤΕΣ ΤΩΝ ΤΜΗΜΑΤΩΝ Γ2 ΚΑΙ Γ3 ΚΑΙ ΓΙΑ ΤΗΝ ΙΣΤΟΣΕΛΙΔΑ ΤΟΥ 3ΟΥ ΓΥΜΝΑΣΙΟΥ ΣΥΡΟΥ, ΜΑΡΤΙΟΣ 2020**

**ΚΑΘΗΓΗΤΡΙΑ: ΣΟΦΊΑ ΜΠΑΡΔΑΝΗ**

ΔΕΙΓΜΑΤΙΚΗ ΕΡΜΗΝΕΥΤΙΚΗ ΠΡΟΣΕΓΓΙΣΗ ΣΤΟ ΚΕΙΜΕΝΟ ΤΟΥ ΒΙΒΛΙΟΥ

***Ελεύθεροι Πολιορκημένοι*** του **Δ. Σολωμού**

 **Απόσπασμα 1**

Θέμα: Η πείνα και η εξάντληση του άμαχου και μάχιμου πληθυσμού που πολιορκούνταν από τους Αιγυπτίους του Ιμπραήμ τον Απρίλιο του 1826

Δομή: στ.1: Το σκηνικό του δράματος, στ.2-3: Η εξαντλημένη μάνα, στ.4-6: Η εικόνα του επίσης εξαντλημένου Σουλιώτη

Ερμηνευτικά σχόλια: **1ος στ:** Υπάρχει έντονη η αίσθηση της απόλυτης σιωπής, της ερημιάς και της απόγνωσης η οποία μεταφέρεται στον αναγνώστη μέσω των λέξεων *άκρα* (=ακραία), και *τάφου* (=νεκρική).  **2ος στ:** Μετά την ερημιά του πρώτου στίχου έρχεται ο δεύτερος με την παρουσία των εμψύχων ( του πουλιού και της μητέρας). Μάλιστα στο β΄ημιστίχιό του δηλώνεται η στάση της Μεσολογγίτισσας μάνας απέναντι στο χορτάτο πουλί (=το ζηλεύει) και η αιτία της ζήλειας της (=η πείνα). Αξιοσημείωτη αυτή η α ν τ ί θ ε σ η ανάμεσα στο χορτάτο πουλί και στην πεινασμένη μητέρα καθώς δεν έχει γάλα για θηλασμό κι έτσι δεν μπορεί να λειτουργήσει με τη βασική της ιδιότητα (=της τροφού) από την οποία έχει αποξενωθεί. **3ος στ:** Ξεκινάει με τη ρεαλιστική εικόνα, *τα μάτια η πείνα εμαύρισε (*=οι μαύροι κύκλοι είναι ένδειξη αγρυπνίας, εξάντλησης, ασιτίας) και συνεχίζει με τη φράση: *στα μάτια η μάνα μνέει* (ομνύει=ορκίζεται ). Η επανάληψη της λέξης *μάτια* επισημαίνει το πολυτιμότερο αγαθό – αίσθηση του ανθρώπου, την όραση, αφού ένας από τους βαρύτερους όρκους αναφέρεται σ’αυτά: « …στο φως μου» ή «…στα μάτια μου». Θυμόμαστε άλλωστε και τη διαχρονικά τρυφερή έκφραση της μητέρας προς το παιδί: «μάτια μου!». Η σκέψη στην οποία μας οδηγούν οι εικόνες. Ότι δηλαδή το ανώτερο στην ιεραρχία των όντων πλάσμα, ο άνθρωπος (η μητέρα), βρίσκεται σε υποδεέστερη θέση και σε κατώτερη μοίρα από το πουλί, υπογραμμίζει την τραγικότητα των συνθηκών. **4ος στ:** Ο προσδιορισμός *καλός* για το άλλο πρόσωπο, τον Σουλιώτη, δηλώνει τα προτερήματα του άνδρα και όχι απλώς την καλοσύνη του. Εκπροσωπεί όλους τους πολεμιστές και η φράση *στέκει παράμερα* δηλώνει την υποχρεωτική από την πείνα εξάντλησή του και τον αναγκαστικό από την έλλειψη πολεμοφοδίων παροπλισμό του. Η φράση *κλαίει* δεν δηλώνει φόβο ή δειλία αλλά εκφράζει το φιλότιμο και την πίκρα του γιατί ενώ θέλει δεν μπορεί να ανταποκριθεί στο χρέος του. **5ος στ:** Ο Σουλιώτης απευθύνεται στο τουφέκι του σαν να είναι έμψυχο, αποκαλώντας το *έρμο και σκοτεινό* δηλαδή παροπλισμένο και αχρηστευμένο. **6ος στ**: Εδώ φτάνει πλέον στο αποκορύφωμά του το παράπονο και η απόγνωση του πολεμιστή επειδή έχει την επίγνωση ότι ο εχθρός γνωρίζει την αδυναμία και την εξάντλησή του. Δεν τον εγκατέλειψε το φρόνημα και η θέληση να υπερασπιστεί την πόλη του Μεσολογγίου αλλά τον εγκαταλείπουν οι φυσικές του δυνάμεις. Αυτό είναι το παράπονό του.

Βοηθητικά στοιχεία για τον ποιητή και για το ιστορικό γεγονός στο οποίο αναφέρεται Ο εθνικός μας ποιητής Δ. Σολωμός, ποιητής ευρωπαϊκού διαμετρήματος και θεμελιωτής της νεότερης ποίησής μας αξιοποίησε τη δημοτική μας παράδοση και ανέδειξε την εκφραστικότητα της δημοτικής γλώσσας. Τον επηρέασαν βαθιά οι φιλελεύθερες ιδέες του δασκάλου του Don Santo Rossi, οι ιδέες του κινήματος του Διαφωτισμού και βέβαια η Ελληνική Επανάσταση του 1821 η οποία εμβολίασε την ποίησή του με τις αξίες της ελευθερίας και της πατρίδας. Το ποίημα *Ελεύθεροι Πολιορκημένοι* αναφέρεται στη 12μηνη δεύτερη πολιορκία του Μεσολογγίου, από τον Απρίλιο του 1825 έως τον Απρίλιο του 1826 από τους Τούρκους και στη συνέχεια από τους Αιγυπτίους και ειδικά στις τελευταίες μέρες ως την απεγνωσμένη και ηρωϊκή Έξοδο των πολιορκημένων, την οποία επέλεξαν ως ύστατη έντιμη λύση αφού είχαν υπομείνει και υπερβεί τον εαυτό τους, αντιμετωπίζοντας την πείνα, τις κακουχίες, τις αρρώστιες, τα τραύματα, τους θανάτους αλλά και τον πειρασμό της ανοιξιάτικης φύσης, που τους καλούσε προς τη ζωή, ενώ εκείνοι βάδιζαν προς το θάνατο, υπερασπιζόμενοι μέχρις εσχάτων την πόλη τους. Ο αγώνας και η ηρωϊκή Έξοδος υψώθηκαν έκτοτε σε πανανθρώπινο σύμβολο ελευθερίας, γενναιότητας, αφοσίωσης στο χρέος και αξιοπρέπειας.

**Με βάση την παραπάνω δειγματική προσέγγιση, τα βοηθητικά στοιχεία, τις πληροφορίες του βιβλίου σας, και του βιβλίου της Ιστορίας Νέας Ελληνικής Λογοτεχνίας(σελ:63,64,65), την προσεκτική ανάγνωση του ποιήματος καθώς και τον ιστόποπο:** [**www.istorikathemata.com/2013/04/11-1826**](http://www.istorikathemata.com/2013/04/11-1826)**, ή τη διεύθυνση: *Στρατιωτικά Ενθυμήματα Νικολάου Κασομούλη,*** **να απαντήσετε στα** **παρακάτω ερωτήματα προαιρετικά**.

Ερώτηση 1) : Ποιο είναι το θέμα του αποσπάσματος;

Ερώτηση 2) : Το απόσπασμα 1 αναφέρεται σε δύο πρόσωπα. Τι αντιπροσωπεύει το καθένα, ποια τα κοινά τους στοιχεία και ποια τα συναισθήματά τους;

Ερώτηση 3): Με ποια εκφραστικά μέσα αποδίδεται το σκηνικό του δράματος και με ποια εκφραστικά μέσα η τραγική κατάσταση των προσώπων;

Ερώτηση 4): Να σχολιάσετε τη σημασία του τίτλου « Ελεύθεροι Πολιορκημένοι»

Ερώτηση 5):Ποιες επιπλέον πληροφορίες μπορείτε να βρείτε για το ιστορικό αυτό γεγονός εκτός από αυτές που προαναφέρονται στα βοηθητικά στοιχεία;

Ερώτηση 6): Είσαι ένας ή μία από τους πολιορκημένους στην πόλη του Μεσολογγίου κάτω από αυτές τις ασφυκτικές και δραματικές συνθήκες. Τι θα έκανες και ποιες υπηρεσίες θα προσέφερες από τη μεριά σου για να ανακουφίσεις και να στηρίξεις τους συνανθρώπους σου;

Για την εργασία αυτή έχετε αρκετό χρόνο και ο σκοπός της είναι να διατηρήσετε την επαφή σας με το γνωστικό αντικείμενο της Λογοτεχνίας.